HU Az Európai Unió Hivatalos Lapja C 206/16

A meghallgatási tisztviselő zárójelentése (1)

Származtatott euro-kamatügyletek (EIRD)

(AT.39914)

(2017/C 206/06)

A Bizottság 2013. március 5-én az 1/2003/EK rendelet (2) 11. cikkének (6) bekezdése értelmében eljárást kezdeményezett a Barclays (3), a Deutsche Bank (4), a Société Générale, az RBS (5), a Crédit Agricole, a HSBC és a JP Morgan ellen. (6)

A 773/2004/EK rendelet (7) 10a. cikkének (2) bekezdése szerinti vitarendezési megbeszéléseket és vitarendezési beadványokat követően az Európai Bizottság 2013. október 29-én kifogásközlést fogadott el, amelynek címzettjei a Barclays, a Deutsche Bank, a Société Générale és az RBS (a „vitarendezésben részt vevő felek”) voltak. A kifogásközlésben foglaltak szerint a 2005 és 2008 közötti egyes érintettségi időszakokban a vitarendezésben részt vevő felek olyan megállapodásokat kötöttek és/vagy olyan összehangolt magatartásokat folytattak, melyek célja az európai irányadó bankközi kamatlábhoz és/vagy az egynapos euro indexátlaghoz kötött származtatott euro-kamatügyletek (a továbbiakban: EIRD) területén az árösszetevők szokásos árfolyamának eltorzítása volt. Az ilyen megállapodások és összehangolt magatartások az EUMSZ 101. cikke (1) bekezdésének és az EGT-megállapodás 53. cikke (1) bekezdésének egységes és folytatólagos megsértését jelentették.

A vitarendezésben részt vevő összes fél a kifogásközlésre adott válaszaiban megerősítette, hogy a kifogásközlés figyelembe vette vitarendezési beadványaik tartalmát.

A 2011/695/EU határozat 16. cikkének megfelelően megvizsgáltam, hogy a vitarendezésben részt vevő felekhez címzett határozattervezet csak olyan kifogásokat érint-e, amelyekre vonatkozóan a vitarendezésben részt vevő feleknek lehetőségük nyílt álláspontjuk ismertetésére, és ezt megerősítő következtetésre jutottam.

A fentiek alapján és tekintettel arra, hogy a vitarendezésben részt vevő felek nem nyújtottak be hozzám kérelmet vagy panaszt (8), úgy tekintem, hogy az ügyben tiszteletben tartották a felek eljárási jogainak hatékony gyakorlását.

Brüsszel, 2013. november 29. Joos STRAGIER

(1) A meghallgatási tisztviselő egyes versenyjogi eljárásokban meglévő feladatáról és megbízatásáról szóló, 2011. október 13-i 2011/695/EU európai bizottsági elnöki határozat (HL L 275., 2011.10.20., 29. o.) 16. és 17. cikke szerint.

(2) A Tanács 1/2003/EK rendelete (2002. december 16.) a Szerződés 81. és 82. cikkében meghatározott versenyszabályok végrehajtásáról (HL L 1., 2003.1.4., 1. o.).

(3) Barclays plc, Barclays Bank plc, Barclays Directors Limited, Barclays Group Holdings Limited, Barclays Capital Services Limited. A Bizottság 2013. október 29-én kiterjesztette az eljárást a Barclays Services Jersey Limitedre is.

(4) Deutsche Bank AG, DB Group Services (UK) Limited és Deutsche Bank Services (Jersey) Limited.

(5) The Royal Bank of Scotland Group plc és a The Royal Bank of Scotland plc.

(6) A Crédit Agricole, a HSBC és a JP Morgan elleni eljárások folyamatban vannak.

(7) A Bizottság 773/2004/EK rendelete (2004. április 7.) a Bizottság által az EK-Szerződés 81. és 82. cikke alapján folytatott eljárásokról (HL L 123., 2004.4.27., 18. o.).

(8) A 2011/695/EU határozat 15. cikke (2) bekezdésének megfelelően a kartellügyek azon felei, akik részt vesznek a 773/2004/EK rendelet 10a. cikke szerinti vitarendezési megbeszéléseken, a vitarendezési eljárás bármely szakaszában a meghallgatási tisztviselőhöz fordulhatnak eljárási jogaik hatékony gyakorlásának biztosítása érdekében. Lásd még az 1/2003/EK tanácsi rendelet 7. és 23. cikke szerint kartellügyekben hozott határozatok elfogadása érdekében folytatott vitarendezési eljárások lefolytatásáról szóló 2008/C 167/01 bizottsági közlemény (HL C 167., 2008.7.2., 1. o.) 18. bekezdését.